**Jocul minţii**

*Rujoiu Mihai*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cine mută piese-n noapte

De pe tabla încă mută

Când regina a pierdut

La pas şi-ultima redută.

Turnul e cuprins de flăcări

Arde în ritm monoton

Aprins c-o scânteie crudă

Pe furiş de un pion.

Iar în pivniţă nebunul

Parcă-i tot mai amăgit

Vrând să închine pocalul

Alt nebun nu a găsit.

Alţi pioni ce fac de tură

Se strâng inutil la sfat

Să declare jocul nul

Cu ce scop au şi uitat.

Se ascund în jocul minţii

Atâtea idei şi gânduri

Încă stăm încolonaţi

Pioni simpli printre rânduri.

Şi jucăm fără-ncetare

Până zorii or să vină

Cucerind pe loc reduta

La pas cu altă regină.